钦定古今图书集成/理学汇编/字学典/第083卷 > 《张彦远法书要录》 > 《梁武帝观锺繇书法十二意》
## 钦定古今图书集成/理学汇编/字学典/第083卷 > 《张彦远法书要录》 > 《梁武帝观锺繇书法十二意》

“平”　谓横也，　　“直”　谓纵也，　　“均”　谓闲也，
“密”　谓际也，　　“锋”　谓端也，　　“力”　谓体也，
“轻”　谓屈也，　　“决”　谓牵掣也，　“补”　谓不足也，
“损”　谓有馀也，　“巧”　谓布置也，　“称”　谓大小也。
字外之奇，文所不书。世之学者宗二王、元常逸迹，曾
不睥睨。羲之有过人之论，后生遂尔雷同。元常谓之
古肥，子敬谓之今瘦，今古既殊，肥瘦颇反，如自省览，
有异众说，张芝、锺“繇，巧趣精细，殆同机神，肥瘦古今，
岂易致意？真迹虽少，可得而推。”逸少至学锺书，势巧
形密，及其独运，意疏字缓，譬犹楚音习夏，不能无楚，
过言不悒，未为笃论。又子敬之不迨逸少，犹逸少之
不迨元常。学子敬者如画虎也，学元常者如画龙也。
余虽不习，偶见其理，不习而言必慕之，欤聊自记，以
补其阙。非欲明解，强以示物也。傥有均思，思盈半矣。